આખરી નિર્ણય પહેલાં જ બંને રાજ્યોમાં હિંસા ફાટી નીકળી તેનો મતલબ શું સમજવો? કર્ણાટકમાં તમિલ લોકોને ટાર્ગેટ બનાવવામાં આવી રહ્યા છે તો તામિલનાડુમાં કન્નડ લોકોની મિલકતોને ટાર્ગેટ બનાવાય છે. તામિલનાડુ ૧૯૨૪ની સમજૂતીના અમલનો આગ્રહ રાખે છે. જ્યારે કર્ણાટક એ સમજૂતીને અન્યાયકર્તા માને છે ત્યારે વર્તમાન સ્થિતિને લક્ષમાં રાખીને સર્વોચ્ચ અદાલતના નિર્ણયને સ્વીકારવાની બંને રાજ્યોએ તૈયારી દર્શાવી લોકોને એ વિશે સમજ આપી શાંતિ સ્થાપિત કરવી જોઈએ. પંજાબ અને હરિયાણા વચ્ચે પણ આવો જ જળવિવાદ છે. ત્યાં પણ બંને રાજ્યના રાજકીય પક્ષો જ પાણીના મુદ્દે રાજકારણ રમે છે અને વિવાદનો શાંતિમય ઉકેલ થવા દેતા નથી. રાજ્યો વચ્ચે પાણીના આવા કાયમી ઝઘડાના કાયમી ઉકેલ રૂપે નદીઓનાં પાણીને રાષ્ટ્રીય સંપત્તિ જાહેર કરવાની દિશામાં વિચારણા કરવાનો સમય પાકી ગયો છે.